કાર્યકારી અધ્યક્ષ રાજેશ દેસાઈએ નિર્ણય પાછળના કારણો દર્શાવતા એવું પણ કહ્યું હતું કે, પાણીનો બગાડ થાય તે માટે દંડ લેવાય તો પાણીના ઉપયોગમાં એક શિસ્ત આવે તે બાબત માની શકાય, પરંતુ આપણે ત્યાં ઘણી પરંપરાગત બાબતો પણ છે. આંગણું વાળીને સાફ કરવું પછી પાણી છાંટવુ. ફૂલ-ઝાડમાં પાણી પીવડાવવું. ગરમીમાં ખસની ટટ્ટીને ભીની કરવી. નવા બાંધકામ ઉપર પાણી છાંટવું, તેને પણ ધ્યાને લેવી જરૂરી છે. એટલે પાણીનો બગાડ કોને ગણવો તે વ્યાખ્યા પણ સ્પષ્ટ કરવી પડે. બીજું કે, શહેરમાં ઘણા બોરવેલ છે, તેની વિગતો પણ હોવી જરૂરી છે. એટલે, આવી તમામ બાબતોને સાંકળીને હાલમાં શહેરની સ્થિતિ શું છે. તે અંગેની ડિટેઈલ હકીકત સાથે દરખાસ્ત લાવવામાં આવે તો આ દિશામાં પુખ્ત વિચાર કરી શકાય. આ માટે પાણીના બગાડ માટે દંડ ફટકારવાના નિયમની મંજૂરી માગતી દરખાસ્તને પરત મોકલવામાં આવી છે.